Speelpark vir Cloetesville beplan | Netwerk24
Speelpark vir Cloetesville beplan
Deur Elmarine Anthony 10 September 2018 06:01
Marianne Armoed smag na 'n speelpark in Cloetes­ville sodat haar kinders nie dieselfde as hul boetie oorkom nie.
Armoed, ma van Merlin Armoed (6), sê sy kan nie toelaat dat haar jongste kind, AJ (3), buitekant met 'n bal speel nie, want hy loop die gevaar om deur 'n motor getref te word.
Merlin Armoed (8) en Owen Witbooi (11) is die aand van 22 Augustus oorlede nadat hulle deur 'n voertuig raakgery is terwyl hulle op 'n skaatsplank gery het. Dié voorval het op die hoek van Lang- en Rhodestraat plaasgevind.
Die Melodyhof-woonstelblok, waar die seuns gewoon het, is langs die pad waar die voorval plaasgevind het.
Die familie sê hulle dink ook daar moet 'n spoedhobbel in Rhodestraat aangebring word omdat daar gereeld botsings dáár plaasvind.
"Ons wil ook graag heinings om die woonstelblok hê sodat ons kinders veilig kan speel," vertel Marianne.
Intussen beplan die hoof van Pieter Langeveldt Primêre Skool, waar die seuns skoolgegaan het, om Vrydag 14 September 'n veiligheidsbewus­makingsveldtog voor die skool in Langstraat te hou.
"Ons as skool voel dit is tyd dat ons gemeenskap moet opstaan en saamstaan om 'n veilige hawe vir ons kinders te skep," sê Liezl Terhoeven.
"Dit was 'n baie tragiese gebeurtenis en ons wens dit vir geen gemeenskap toe nie."
Volgens Terhoeven is die voorval 'n aanduiding van die gebrek aan veilige ontspanningsgeriewe vir kinders in die gemeenskap.
"Ons doen 'n beroep op die plaaslike regering om 'n tuiste te skep waar ons kinders kan speel, maar steeds veilig voel."
Volgens Stuart Grobbelaar, Stellenbosch-munisipaliteit se kommunikasiebestuurder, is daar reeds R500 000 vir 'n skaatsplankpark in Cloetesville begroot.
"Die projek is deel van die geïntegreerde ontwikkelingsplan (GOP) vir die huidige boekjaar. Die plan is om die park te bou by die tennisbane.